CELEX: 32007D0255
Language: fi
Date: 2006-12-20 00:00:00
Title: 2007/255/EY: Komission päätös, tehty 20 päivänä joulukuuta 2006 , valtiontuesta C 5/06 (ex N 230/05), jonka Saksa aikoo myöntää Rolandwerft-telakalle (tiedoksiannettu numerolla K(2006) 5854) (ETA:n kannalta merkityksellinen teksti )

30.4.2007   
            
            
               FI
            
            
               Euroopan unionin virallinen lehti
            
            
               L 112/32
            
         
      KOMISSION PÄÄTÖS,
   tehty 20 päivänä joulukuuta 2006,
   valtiontuesta C 5/06 (ex N 230/05), jonka Saksa aikoo myöntää Rolandwerft-telakalle
   (tiedoksiannettu numerolla K(2006) 5854)
   (Ainoastaan saksankielinen teksti on todistusvoimainen)
   (ETA:n kannalta merkityksellinen teksti)
   (2007/255/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
   ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
   on kehottanut asianomaisia esittämään huomautuksensa edellä mainittujen artiklojen mukaisesti ja ottaa huomioon nämä huomautukset,
   sekä katsoo seuraavaa:
   I.   MENETTELY
   
               (1)
            
            
               Saksa ilmoitti EY:n perustamissopimuksen 88 artiklan 3 kohdan ja laivanrakennusteollisuuden valtiontukea koskevien puitteiden (1), jäljempänä ’puitteet’, mukaisesti komissiolle 19 päivänä lokakuuta 2005 päivätyllä kirjeellä (kirjattu saapuneeksi komissioon samana päivänä) aikomuksestaan myöntää aluetukea yritykselle Detlef Hegemann Rolandwerft GmbH & Co. KG, jäljempänä ’Rolandwerft’. Komissio pyysi 16 päivänä marraskuuta 2005 päivätyllä kirjeellä lisätietoja, jotka Saksa toimitti 23 päivänä joulukuuta 2005 päivätyllä kirjeellä, joka kirjattiin saapuneeksi komissioon samana päivänä. Saksa ilmoitti 18 päivänä tammikuuta 2006 päivätyllä kirjeellä (kirjattiin saapuneeksi komissioon samana päivänä) muutoksista ilmoitettuun tukeen.
            
         
               (2)
            
            
               Komissio ilmoitti Saksalle 22 päivänä helmikuuta 2006 päivätyllä kirjeellä päätöksestään aloittaa EY:n perustamissopimuksen 88 artiklan 2 kohdassa tarkoitettu menettely, joka koskee tätä tukea. Komission päätös menettelyn aloittamisesta julkaistiin Euroopan unionin virallisessa lehdessä. Komissio kehotti Saksaa ja muita asianomaisia esittämään huomautuksensa. Laivanrakennusalan etujärjestö Verband für Schiffbau und Meerestechnik lähetti huomautuksensa 28 päivänä kesäkuuta 2006 päivätyllä kirjeellä, joka kirjattiin saapuneeksi komissioon samana päivänä. Tuensaaja esitti huomautuksensa 30 päivänä kesäkuuta 2006 päivätyllä kirjeellä, joka kirjattiin saapuneeksi komissioon 7 päivänä heinäkuuta 2006.
            
         
               (3)
            
            
               Huomautuksista ilmoitettiin Saksalle 17 päivänä heinäkuuta 2006 päivätyllä kirjeellä. Saksa vastasi 11 päivänä elokuuta 2006 päivätyllä kirjeellä, joka kirjattiin saapuneeksi komissioon samana päivänä.
            
         
               (4)
            
            
               Saksa toimitti muodollisen tutkintamenettelyn aloittamista koskevan vastauksensa 6 päivänä huhtikuuta 2006 päivätyllä kirjeellä, joka kirjattiin saapuneeksi komissioon samana päivänä. Tämän jälkeen Saksa toimitti liitteitä 11 päivänä huhtikuuta 2006 päivätyllä kirjeellä (kirjattu saapuneeksi komissioon 12 päivänä huhtikuuta 2006). Komissio pyysi 17 päivänä elokuuta 2006 päivätyllä kirjeellä lisätietoja, jotka Saksa toimitti 14 päivänä syyskuuta 2006 päivätyllä kirjeellä (kirjattu saapuneeksi komissioon 15 päivänä syyskuuta 2006). Saksa toimitti komissiolle uusia tietoja vielä 20 päivänä marraskuuta 2006 päivätyllä kirjeellä, joka kirjattiin saapuneeksi komissioon samana päivänä. Saksan ja telakan edustajat tapasivat 22 päivänä marraskuuta 2006. Tapaamisen jälkeen Saksa toimitti komissiolle uusia tietoja 24 päivänä marraskuuta 2006 päivätyllä kirjeellä, joka kirjattiin saapuneeksi komissioon samana päivänä.
            
         II.   TUEN KUVAUS
   1.   Tuensaajayritys
   
               (5)
            
            
               Tuensaajayritys on Rolandwerft-telakka. Se sijaitsee Saksassa Niedersachsenin osavaltiossa Bernessä, Wesermarschin Landkreis-alueella, joka on EY:n perustamissopimuksen 87 artiklan 3 kohdan c alakohdan mukainen tukialue. Telakka sijaitsee Pohjanmereen laskevan Weser-joen rannalla. Se kuuluu Hegemann-konserniin ja on suuryritys, jota ei voida katsoa mikroyritysten sekä pienten ja keskisuurten yritysten määritelmästä annetun komission suosituksen (2) mukaiseksi pieneksi tai keskisuureksi yritykseksi.
            
         
               (6)
            
            
               Rolandwerft valmistaa merikelpoisia aluksia. Sen ydinliiketoimintaa on rakentaa konttien kuljetuksessa käytettäviä syöttölaivoja, jotka muodostavat konttilaivojen pienimmän luokan. Lisäksi telakalla valmistetaan erikoislaivoja kuten Ro-ro/Lo-lo -aluksia ja autonkuljetusaluksia. Vuonna 1999 Rolandwerft reagoi markkinoilla tapahtuneeseen kysynnän muutokseen ja alkoi rakentaa suurempia, pituudeltaan enintään […] (3) metrin, painoltaan enintään […] tonnin ja lastauskapasiteetiltaan enintään 850 TEU:n suuruisia aluksia. Näiden suurempien alusten rakentamisen mahdollistamiseksi telakalla oli toteutettava investointiohjelma sen mukauttamiseksi tähän tarkoitukseen; tähän sisältyi mm. laivahissin laajennus. Lisäksi suunniteltiin varustelulaiturin pidentämistä, mutta hanketta oli siirrettävä taloudellisista syistä. Rolandwerftin liiketoiminta-aloihin kuuluu myös laivankorjaus. Korjaustöitä tehdään sekä maalla että vedessä.
            
         
               (7)
            
            
               Aluksia rakennetaan ensin lohkoina hallissa 3 ja suurlohkoina ulkona sijaitsevalla rakennuspaikalla. Esivalmistetut aluksen osat siirretään ulkorakennuspaikan kautta laivanrakennushalliin 1, jossa ne kootaan alukseksi. Alukset siirretään laivahissille ja lasketaan veteen. Varustelua jatketaan varustelulaiturilla, joka on tarkoitettu enintään 140 metriä pitkille aluksille. Varustelukomponentteja nostetaan 50 tonnin laiturinosturilla ja 8 tonnin rakennusnosturilla, jotka molemmat liikkuvat laiturin nosturiradalla.
            
         
               (8)
            
            
               Rolandwerft on 1990-luvun alusta lähtien varustellut kahta laivaa samanaikaisesti (paitsi hiljaisen kysynnän aikoina). Alkuperäiseen laituriin voitiin kiinnittää molemmat kulloinkin rakenteilla olleet laivat (jotka olivat tuolloin lyhyempiä). Rolandwerftin aloitettua suurempien alusten rakentamisen vuonna 1999 laituri jäi liian lyhyeksi. Taloudellisista syistä telakka ei kuitenkaan ryhtynyt pidentämään laituria heti, vaan otti väliaikaisena ratkaisuna käyttöön tavan kiinnittää toinen laiva laituriin kiinnitetyn laivan rinnalle (jäljempänä ’rinnakkainen laituripaikka’). Kutakin rinnakkaisella laituripaikalla varusteltua laivaa kohden Rolandwerftin oli vuokrattava noin […] kertaa […] ajaksi ylimääräinen autonosturi ja […] kertaa […] ajaksi pienempi uiva nosturi.
            
         
               (9)
            
            
               Laivan varustelu ja korjaus rinnakkaisella laituripaikalla osoittautui kuitenkin hankalaksi, kalliiksi ja epätaloudelliseksi. Lisäksi siihen liittyi tavallista korkeampi onnettomuusriski.
            
         2.   Investointihankkeet
   
               (10)
            
            
               Tuen tarkoituksena on tukea investointeja telakan viiteen eri osaan: halleihin 1 ja 3, laituriin 1, hitsausautomaatteihin sekä lisälaiturin rakentamiseen. Useimmat investoinneista on jo toteutettu. Tukea haettiin ennen investointien aloittamista.
            
         
               (11)
            
            
               Saksan antamien tietojen mukaan investointien myötä Rolandwerftille syntyy 35 uutta työpaikkaa. Osa töistä oli aikaisemmin teetetty alihankintana […] sijaitsevassa teräsyrityksessä, joka tuotti Rolandwerftille laivan keulaosan lohkoja. Investointien ansiosta Rolandwerft voi sisällyttää keulaosan lohkojen valmistamisen jälleen oman tuotantoprosessinsa osaksi.
            
         
               (12)
            
            
               Halliin 1 tehtävien investointien avulla hallia on tarkoitus pidentää 55 metrillä. Komissiolle esitettyjen tietojen mukaan suuri osa laivan rakennustyöstä on tällä hetkellä tehtävä ulkoilmassa. Investointihankkeen toteuttamisen jälkeen lähes kaikki työt voidaan tehdä telakkahallissa.
            
         
               (13)
            
            
               Halliin 3 on sijoitettu lohkojen valmistuksessa käytettävät laitteet. Hallin ovi oli alun perin vain 17,4 metriä leveä, kun Rolandwerftin tavallisesti rakentamien laivojen leveys on 22,2 metriä. Näin ollen lohkoja ei voitu rakentaa kokoonpanemisen edellyttämässä suunnassa, vaan ne oli rakennettava hallissa sivuttain, jotta ne pystyttiin myöhemmin kuljettamaan oven läpi. Lohkoja oli tämän jälkeen käännettävä autonosturin avulla 90 astetta, jotta ne voitiin liittää viereisiin lohkoihin. Tämä toimintatapa oli aikaavievä ja kallis. Telakkahallin oven kapeuden vuoksi myös lohkojen syvyys oli rajoitettu niin, että Rolandwerftin oli valmistettava alukset useampina lohkoina kuin muuten olisi ollut tarpeen. Tilanteen korjaamiseksi hallin ovea oli levennettävä. Hankkeen tämä osa toteutettiin vuonna 2004.
            
         
               (14)
            
            
               Vuonna 2004 toteutettiin myös investointihankkeen osa, jossa hallia pidennettiin luoteeseen päin. Tässä osassa hallia lohkot hitsataan yhteen suurlohkoiksi. Hallin pidennyksen ansiosta hitsaustyöt voidaan nyt tehdä sisällä hallissa, ja näin ollaan riippumattomia säätilasta. Nosturirataa pidennettiin ulottuvaksi lohkonvalmistushallin uuteen osaan.
            
         
               (15)
            
            
               Yksittäiset lohkot rakennetaan telapölkkyjen päällä, joilla lohkoja myös siirretään. Koska Rolandwerft on vuonna 1999 toteutettujen investointien jälkeen rakentanut entistä suurempia laivoja, vanha telapölkkyjärjestelmä ei Saksan mukaan enää vastannut vaatimuksia. Lisäksi lohkot on ennen yhteenhitsaamista kohdistettava tarkasti. Ennen investointeja tähän käytettiin autonosturia, mikä vei paljon aikaa ja oli kallista. Sen vuoksi telakka investoi vuonna 2004 uudenaikaisiin hydraulisiin telapölkkyihin, minkä jälkeen lohkojen kohdistaminen helpottui huomattavasti.
            
         
               (16)
            
            
               Elokuussa 2005 käynnistettiin myös investointihanke, jossa pidennetään hallia 3 kaakkoissuuntaan; senkin tarkoituksena on siirtää kaikki työt sisätiloihin.
            
         
               (17)
            
            
               Investointihankkeeseen kuuluu myös alkuperäisen laiturin nosturiradan pidentäminen 96 metrillä. Laituri on 200 metriä pitkä. Ennen pidennystä vain noin puolet laivasta voitiin varustaa laiturilla sijaitsevalla nosturilla. Toisen puolikkaan varusteluun Rolandwerftin oli käytettävä […] autonosturia. Nosturirataa pidennettiin siten, että laiva voidaan varustella koko pituudeltaan laiturilla sijaitsevalla nosturilla. Myös tämä investointi toteutettiin vuonna 2004.
            
         
               (18)
            
            
               Vuonna 2004 telakka investoi myös uudenaikaisiin hitsausautomaatteihin, joiden avulla tarvittavat hitsaustyöt saadaan tehtyä automaattisesti ja entistä nopeammin.
            
         
               (19)
            
            
               Vuosiksi 2005 ja 2006 laadittu investointiohjelma sisältää uuden varustelulaiturin rakentamisen; tähän tarkoitukseen alkuperäistä laituria on tarkoitus pidentää noin 180 metrillä. Varustelulaiturin rakentaminen edellyttää mm. seuraavia toimenpiteitä: joenpohjan ruoppaus, alueen maantäyttö rannan puolella ja liittäminen katu- ja tieverkostoon. Lisäksi nosturirataa on pidennettävä vielä 150 metrillä, hankittava ja asennettava uusi 35 tonnin nosturi ja järjestettävä teknisten aineiden toimitusjärjestelmät. Näihin liittyvät työt aloitettiin elokuussa 2005.
            
         
               (20)
            
            
               Päätös ryhtyä rakentamaan suurempia aluksia vuodesta 1999 alkaen antoi aiheen näihin investointihankkeisiin. Tuolloin telakka investoi jo laivahissin varustelun parantamiseen tarkoituksenaan mukauttaa laitoksiaan. Tuensaajien mukaan laituriin suunniteltuja investointeja siirrettiin pääasiassa kahdesta syystä. Ensinnäkin käytettävissä olleet varat tarvittiin kiireisemmin Hegemann-konserniin myös kuuluvalle Peene-telakalle, jossa toteutettiin kyseiseen aikaan laajaa rakenneuudistusta. Muutaman vuoden ajan kestäneen markkinoiden taantuman vuoksi käytettävissä ei ollut varoja Rolandwerftin investointitoimenpiteiden loppuun saattamiseen. Toiseksi nämä investoinnit oli helpointa siirtää myöhemmäksi, koska vierekkäin kiinnitettyjen laivojen varustelu ja korjaus oli teknisesti täysin mahdollista (vaikkakin epätaloudellista).
            
         
               (21)
            
            
               Tämän investointihankkeen etuna on lisäksi se, että uuden laiturin ansiosta telakka voi jatkossa osallistua merivoimien alusten rakentamista ja korjaamista koskeviin tarjouskilpailuihin. Kahdessa rinnakkain kiinnitetyssä laivassa samanaikaisesti tehtäviin töihin liittyvien riskien vuoksi Rolandwerft ei ollut tähän saakka saanut lupaa hoitaa Saksan merivoimien laivanrakennus- tai korjaustöitä. Kyseisten riskien vuoksi Saksan merivoimat kieltäytyi antamasta urakoita Rolandwerftille, vaikka se periaatteessa kuului telakoihin, jota voivat kilpailla tällaisista urakoista.
            
         
               (22)
            
            
               Hankkeen kustannukset ovat yhteensä noin 13 miljoonaa euroa. Summa jakautuu seuraavasti – Taulukko:
               
                           (euroa)
                        
                     
                           1
                        
                        
                           Hallin 1 pidennys
                        
                        
                           (…)
                        
                     
                            
                        
                        
                           
                              Halli 3
                           
                        
                        
                            
                        
                     
                           2
                        
                        
                           Pidennys luoteissuuntaan, nosturiradan pidennys, hallin oven levennys
                        
                        
                           (…)
                        
                     
                           3
                        
                        
                           Hallin 3 telapölkkyjärjestelmän uudenaikaistaminen
                        
                        
                           (…)
                        
                     
                           4
                        
                        
                           Hallin 3 pidentäminen kaakkoissuuntaan
                        
                        
                           (…)
                        
                     
                           5
                        
                        
                           Laiturin nosturiradan pidentäminen
                        
                        
                           (…)
                        
                     
                           6
                        
                        
                           Hitsausautomaattien hankinta
                        
                        
                           (…)
                        
                     
                            
                        
                        
                           
                              Lisälaiturin rakentaminen ja uuden nosturin hankinta
                           
                        
                        
                            
                        
                     
                           7
                        
                        
                           Uuden laiturilaitteiston rakentaminen
                        
                        
                           (…)
                        
                     
                           8
                        
                        
                           Uuden nosturin hankinta
                        
                        
                           (…)
                        
                     
                            
                        
                        
                           
                              Yhteensä
                           
                        
                        
                           
                              13 000 000
                           
                        
                     
         3.   Suunniteltu tuki
   
               (23)
            
            
               Saksa aikoo myöntää Rolandwerftille valtiontukea yhteensä 1,56 miljoonaa euroa. Tukikelpoiset kustannukset vastaavat hankkeen 13 miljoonan euron kokonaiskustannuksia, joten tuki-intensiteetiksi tulee 12 prosenttia. Tuki myönnetään hyväksytyn aluetukiohjelman mukaisesti (4). Tukea haettiin ennen investointihankkeen aloittamista.
            
         
               (24)
            
            
               Tuen myöntää Niedersachsenin osavaltio NBank Hannoverin kautta.
            
         III.   SYYT MUODOLLISEN TUTKINTAMENETTELYN ALOITTAMISEEN
   
               (25)
            
            
               Muodollinen tutkintamenettely aloitettiin, koska komissio ei ollut varma tuen yhteensopivuudesta alaa koskevien puitteiden kanssa. Komissiolle oli epäselvää, voitiinko investointeja uuteen varustelulaituriin pitää investointeina nykyisiin laitoksiin.
            
         
               (26)
            
            
               Lisäksi komissio epäili, että Rolandwerftin investoinnit saattaisivat johtaa telakan tuotantokapasiteetin kasvuun, mikä ei sopisi yhteen alaa koskevien puitteiden ja yhteismarkkinoiden kanssa.
            
         IV.   ASIANOMAISTEN HUOMAUTUKSET
   
               (27)
            
            
               Komissio sai huomautuksia tuensaajalta Rolandwerftiltä sekä Verband für Schiffbau und Meerestechnik –järjestöltä.
            
         1.   Tuensaaja Rolandwerftin huomautukset
   
               (28)
            
            
               Tuensaajan mukaan telakan laivanrakennuskapasiteetti ei investointihankkeen ansiosta kasva. Tuensaaja viittaa siihen, että tuottavuuden kasvusta seuraa aina kyseessä olevien nykyisten laitosten kapasiteetin kasvu. Tämä ei kuitenkaan välttämättä tarkoita sitä, että telakan kapasiteetti kokonaisuudessaan kasvaa. Rolandwerftin kohdalla investoinnit johtavat kyllä tuottavuuden kasvuun, mutta se ei merkitse telakan kokonaiskapasiteetin kasvua. Sen sijaan tuottavuuden kasvu sulautuu yrityksen sisäisen tuotantotoiminnan lisääntymiseen, kun aiemmin alihankintana tehty työ otetaan telakan hoidettavaksi. Sen vuoksi tuotantovolyymi tasattuna bruttovetoisuutena (compensated gross tonnes, CGT) ei kasva.
            
         
               (29)
            
            
               Tuensaaja esittää yhteenvedon viime vuosina rakennetuista laivoista sekä telakan tilauskirjoista. Vuonna 2004 Rolandwerft rakensi […] laivaa, mikä vastaa noin […] CGT:tä. Vuonna 2006 oli suunnitteilla rakentaa […] laivaa, joiden kapasiteetti oli […] CGT:tä. Vuosina 2007 ja 2008 tavoitellaan […] CGT:n tuotantovolyymia.
            
         
               (30)
            
            
               Tuensaajan selvityksen mukaan telakka on aikaisemmin ostanut toisinaan laivojen lohkoja tai kokonaisia runkoja muilta yrityksiltä. Rolandwerftin tuotantovolyymia ei kuitenkaan voida kasvattaa edes ostamalla laivan runkoja ja lohkoja alihankkijoilta, sillä laivan varustelu vie aina tietyn ajan eivätkä nykyiset laitteet mahdollista nykyistä useampien laivojen tehokasta varustelua. Esimerkiksi nykyisissä laivanrakennushalleissa voidaan rakentaa vain yhtä laivaa kerrallaan. Laivojen kokoamiseen laivanrakennushallissa 1 kuluu noin […] viikkoa laivaa kohden.
            
         
               (31)
            
            
               Tuensaaja esitti tietoja myös telakan tuotannon kulusta. Niiden mukaan telakalla on jo nyt täyskuormitus eikä investointihankkeen toteuttamisen jälkeenkään voida valmistaa nykyistä enempää laivoja. Telakkalaitteiden kokonaiskapasiteetti on rajoitettu noin […]–[…] CGT:hen, mihin olisi voitu päästä jo ennen investointihankeen toteuttamistakin teettämällä osa työstä alihankintana.
            
         
               (32)
            
            
               Tuensaaja toteaa, että investointihankkeiden ansiosta telakka voisi osallistua merivoimien alusten rakennus-, korjaus- ja konversiotöitä koskeviin tarjouskilpailuihin. Tähän saakka telakalla ei ole ollut tätä mahdollisuutta, sillä työt olisi pitänyt toteuttaa rinnakkaisella laituripaikalla. Näin ollen tuotantovolyymi CGT:nä laskisi nykyiseltä tasolta, sillä merivoimien laivoja ei lasketa kauppa-aluksiksi. Lopuksi tuensaaja toteaa, että vaikka komissio ei olisikaan yhtä mieltä Saksan kanssa siitä, että puitteissa ei kielletä investointitukea hankkeille, joihin liittyy tuotannonlisäystä, asia ei olisi kuitenkaan merkityksellinen arvioitaessa Rolandwerftille myönnetyn tuen soveltuvuutta yhteismarkkinoille, sillä tähän tukeen ei liity kapasiteetin lisäystä.
            
         
               (33)
            
            
               Tuensaaja esittää näkemyksenään myös, että investoinnit liittyvät pelkästään nykyisiin laitoksiin. Varsinkaan investointi laiturin pidentämiseen, jonka tarkoituksena on pystyä varustamaan molemmat laivat suoraan laiturilta, ei ole uuden laitoksen rakentamista. Telakalla on jo nyt käytössään kaksi rinnakkain sijaitsevaa laituripaikkaa laivojen varustelua varten. Tuensaaja painottaa sitä, että rinnakkainen laituripaikka merkitsee tavanomaista suurempaa turvallisuusriskiä, ja sen vuoksi merivoimat kieltäytyy myöntämästä urakoita Rolandwerftille. Suunnitellun investoinnin tarkoituksena on uudistaa nykyinen laituri sen tuottavuuden parantamiseksi. Tuensaaja esittää tietoja siitä, kuinka monta viikkoa vuodessa rinnakkaista laituripaikkaa on käytetty ja miten sitä on tarkoitus käyttää tulevaisuudessa.
            
         
               (34)
            
            
               Lisäksi tuensaaja esittää, että laiturin pidentämisen yhteydessä toteutettavalla nosturiradan pidentämisellä ja nosturin asennuksella pyritään siihen, että voidaan lopettaa rinnakkaisella laituripaikalla tehtävän laivanvarustelun yhteydessä tällä hetkellä käytössä olevien autonostureiden ja uivien nostureiden käyttö, joka on tehotonta ja kallista. Investointihankkeen myötä mahdollistuva toisen laivan varustelu suoraan laiturilta parantaisi kustannustehokkuutta ja tuottavuutta.
            
         2.   Verband für Schiffbau und Meerestechnik -järjestön huomautukset
   
               (35)
            
            
               Saksan laivanrakennusalan etujärjestö Verband für Schiffbau und Meerestechnik, jäljempänä ’järjestö’, on sitä mieltä, ettei komission epäilyksiä mahdollisesta kapasiteetin lisäyksestä voida johtaa laivanrakennusalan puitteista. Myöskään tämänhetkinen markkinatilanne ei anna aihetta epävarmuuteen, eikä suunniteltu tuki varsinkaan johda kilpailun vääristymiseen.
            
         
               (36)
            
            
               Järjestö katsoo, että laivanrakennusalan valtiontukiin sovellettavan yhteisön politiikan suunta on muuttunut vuosien kuluessa. Puitteisiin ei sisälly lausekkeita, joissa kiellettäisiin investointitukien myöntäminen kapasiteetin lisäämiseen. Järjestö lähtee siitä, että tällaisia lausekkeita ei pidetä enää tarkoituksenmukaisina. Lisäksi se huomauttaa, että puitteisiin aikaisemmin sisältyneistä alakohtaisista säännöksistä on nyttemmin luovuttu mahdollisimman pitkälle. Kapasiteettikysymys mainitaan ainoastaan sulkemistuen yhteydessä. Muut tukimuodot kuten rakenneuudistustuki kuuluvat valtiontuen yleisten määräysten piiriin.
            
         
               (37)
            
            
               Lisäksi järjestö esittää, että määräysten ahdas tulkinta on myös Lissabonin strategian toteuttamiseen kuuluvan LeaderSHIP 2015 -aloitteen vastainen. Euroopan talouden kilpailukykyä ja tuottavuutta olisi lisättävä investoimalla tutkimukseen, kehitykseen ja innovaatioihin. Tämä edellyttää investointeja uudenaikaisiin tuotantolaitteistoihin. Ellei investointitukeen voi liittyä kapasiteetin lisäämistä, ei noudateta LeaderSHIP 2015 -aloitteen tavoitetta, varsinkaan tavoitetta ylläpitää ja vahvistaa asemaa tietyillä markkinalohkoilla. Eräs näistä markkinalohkoista on pienten ja keskisuurten konttialusten markkinat, joilla Euroopalla on edelleen erinomainen asema suhteessa Koreaan ja Kiinaan.
            
         
               (38)
            
            
               Järjestö on sitä mieltä, etteivät suunnitellut investoinnit vääristä kilpailua. Tällä hetkellä ylikapasiteettia ei ole, sillä laivanrakennusmarkkinoilla vallitsee maailmanlaajuinen noususuhdanne. Kysyntä on jatkuvasti suotuisaa, mutta vuosina 2008–2009 sen odotetaan supistuvan lievästi. Jatkuvasti kasvavan maailmankaupan ansiosta myös meriliikenne kasvaa. Tämä koskee erityisesti teollisuustuotteiden kuljetuksia konttialuksilla. Kysynnän kasvu kohdistuu muun muassa suuriin, 5 000–8 000 TEU:n aluksiin, jotka eivät pääse pieniin satamiin. Tämä johtaa siihen, että myös konttien jakeluun käytettävien pienempien syöttölaivojen kysyntä kasvaa. Rolandwerft pystyy valmistamaan enintään 900 TEU:n suuruisia laivoja.
            
         
               (39)
            
            
               Järjestön lausunnon mukaan syöttöalukset ovat tärkeä markkinasegmentti saksalaisten telakoiden liiketoiminta-alalla. Niiden pääkilpailijana ovat kuitenkin kiinalaiset telakat, jotka ovat selkeitä markkinajohtajia 42,5 prosentin osuudellaan kaikista toimeksiannoista. Saksa on toisella sijalla; sen osuus toimeksiannoista on 26,8 prosenttia.
            
         
               (40)
            
            
               Enintään 900 TEU:n laivojen markkinasegmentillä on järjestön mukaan vain harvoja eurooppalaisia kilpailijoita, jotka toimivat ennen kaikkea Saksassa ja Alankomaissa. Järjestö näkee tällä segmentillä huomattavaa kasvupotentiaalia. Koska kiinalaiset telakat tarjoavat laivojaan halvalla, saksalaiset ja muut eurooppalaiset telakat voivat säilyttää markkina-asemansa vain tarjoamalla korkeaa laatua ja parantamalla tuottavuuttaan jatkuvasti.
            
         
               (41)
            
            
               Järjestö korostaa lisäksi sitä, että Kiina ja Vietnam kasvattavat laivanrakennuskapasiteettiaan ja sen myötä myös markkinaosuuksiaan edelleen. Tämä osoittaa sen, että kilpailu laivanrakennusalalla ei ole niinkään euroopanlaajuista, vaan maailmanlaajuista.
            
         V.   SAKSAN HUOMAUTUKSET
   
               (42)
            
            
               Huomautuksissaan muodollisen tutkintamenettelyn aloittamisesta Saksa viittaa siihen, että laivanrakennusalan puitteiden 26 kohdassa ei ole mitään kapasiteettiin liittyviä määräyksiä. Kyseisessä 26 kohdassa ei ole varsinkaan määräyksiä siitä, että investointituet hankkeisiin, jotka tuottavuuden kasvun yhteydessä johtavat kapasiteetin kasvuun, olisivat sääntöjenvastaisia. Lisäksi Saksa korostaa, että laivanrakennusteollisuuden tuottavuuden kasvu on yhteisöpolitiikan päätavoitteita tällä talouden alalla. LeaderSHIP 2015 –aloitteen päämääränä on parantaa eurooppalaisten telakoiden kilpailukykyä sekä vähentää haittoja, joita eurooppalaiselle laivanrakennusteollisuudelle on koitunut laivanrakennusalan tukemisesta Aasiassa. Tähän päämäärään voidaan Saksan näkemyksen mukaan päästä vain parantamalla tuottavuutta.
            
         
               (43)
            
            
               Saksa katsoo lisäksi, ettei puitteiden 3 kohdasta voida tehdä johtopäätöstä, jonka mukaan investointihankkeen vaikutukset kapasiteettiin olisi otettava huomioon arvioitaessa sen soveltuvuutta yhteismarkkinoille. Laivanrakennusalan määrääviä tekijöitä eivät sen mukaan enää myöskään ole 3 kohdassa mainitut piirteet, vaan nykytilanteelle tyypillistä on ennen muuta hyvä tilauskanta, korkeat hinnat ja kapasiteetin vajaus.
            
         
               (44)
            
            
               Saksa painottaa tämän lisäksi, että eurooppalaisen laivanrakennusteollisuuden markkinaosuus on viime vuosikymmeninä supistunut, kun taas Japani, Korea ja Kiina ovat nostaneet osuuksiaan valtiontukien avulla. Nämä tuet mainitaan puitteiden 3 kohdan c alakohdassa yhtenä huomioon otettavana tekijänä. Euroopan telakoiden on sen vuoksi ryhdyttävä kaikkiin mahdollisiin toimiin tuottavuutensa parantamiseksi.
            
         
               (45)
            
            
               Saksan käsityksen mukaan tuottavuuden kasvu johtaa automaattisesti laitoksen tuotoksen kasvuun. Puitteissa tarkoitettu tuottavuuden kasvu ei voi sen vuoksi tarkoittaa, että sama määrä tuotetaan pienemmällä panoksella, toisin sanoen vähemmällä työllä. Saksa viittaa tämän jälkeen aluetukien tarkoitukseen; alueellisen kehityksen ja työpaikkojen luomisen edistämiseen. Tuottavuuden kasvun seurauksena ei tässä mielessä voisi olla työpaikkojen vähentyminen.
            
         
               (46)
            
            
               Markkinatilanteesta Saksa toteaa, että rahtiliikenne on kasvussa ja konttilaivojen segmentissä voidaan havaita suuntaus kohti suurempia laivoja. Jo nyt on olemassa laivoja, joiden lastauskapasiteetti on 5 000 TEU, ja uusissa ennusteissa puhutaan jo laivoista, joiden lastauskapasiteetti olisi 8 000 TEU. Koska tällaiset laiva voivat ajaa vain harvoihin satamiin, tarvitaan pienempiä laivoja lastin jakeluun eteenpäin. Sen vuoksi Rolandwerftin rakentamien 850 TEU:n syöttölaivojen vilkas kysyntä ei tule laantumaan.
            
         
               (47)
            
            
               Saksa selostaa lisäksi investointihankkeita tarkemmin ja esittää kuvia toimenpiteiden ja telakan tilanteen havainnollistamiseksi.
            
         
               (48)
            
            
               Hallin 1 pidennys mahdollistaisi sen, että telakalla voidaan rakentaa koko laiva laivanrakennushallissa, mikä ei tällä hetkellä ole mahdollista. Nykyisten tuotantoalueiden kattamisen myötä työstä tulisi tuottavampaa ja tehokkaampaa.
            
         
               (49)
            
            
               Saksa toteaa myös, että laituriin 1 kiinnitetty laiva täyttää tällä hetkellä vain kaksi kolmasosaa laiturin pituudesta. Käyttämättä olevan laiturinosan eteläpäätä on tarkoitus pidentää. Tämä ei johda puitteissa tarkoitetun ”uuden laitoksen” rakentamiseen. Kun laituri on pidennetty, se varustetaan nosturilla, joka korvaa tällä hetkellä käytössä olevan autonosturin.
            
         
               (50)
            
            
               Saksa viittaa siihen, että rinnakkaista laituripaikkaa on käytetty vuosina 2003–2005 […] kertaa vuodessa (mukaan lukien toimitukset). Saksa vahvistaa vielä kerran, että rinnakkainen laituripaikka siirretään uudelle laiturille. Uutta laituria käytetään vuoden aikana suunnilleen yhtä pitkään kuin rinnakkaista laituripaikkaa on käytetty viime vuosina. Saksa selostaa edelleen, että laivan varustaminen rinnakkaisella laituripaikalla merkitsee tavanomaista suurempaa riskiä, koska tarvittava uiva nosturi on sijoitettava keskelle Weser-jokea. Laiturin 1 rinnakkaisella laituripaikalla ei sen vuoksi enää tulevaisuudessa ole tarkoitus varustaa laivoja.
            
         
               (51)
            
            
               Saksan käsityksen mukaan varustelulaiturin pidentäminen, jonka tarkoituksena on mahdollistaa kahden laivan varustaminen laiturilta käsin, ei ole rinnastettavissa uuden laitoksen rakentamiseen. Kyseessä on ainoastaan nykyisen laiturin vähäinen pidentäminen. Ilman investointihankettakin laituri olisi jo yhtä syöttölaivaa pidempi, joten telakka voisi joka tapauksessa varustaa yhtä aikaa kahta lyhyempää laivaa.
            
         
               (52)
            
            
               Saksa katsoo, että Rolandwerftillä on sen vuoksi jo nyt kaksi varustelupaikkaa, vaikka toinen niistä sijaitseekin niin sanotusti ”toisessa rivissä”. Koska toinen laiva ei ole laiturinosturin ulottuvilla, on käytettävä autonostureita tai uivia nostureita. Laiturin pidentämisen jälkeen työ muuttuu huomattavasti tehokkaammaksi, koska laivaa voidaan varustella suoraan laiturilta käsin. Saksa korostaa lisäksi sitä, että Saksan merivoimat kieltäytyy myöntämästä toimeksiantoja Rolandwerftille sen vuoksi, että tämä varustaa laivoja rinnakkaisilla paikoilla.
            
         
               (53)
            
            
               Saksan perustelujen mukaan toisen laituripaikan sijoittaminen pidennetylle, jo olemassa olevalle laiturille ei ole uuden laitoksen rakentamista, vaan toimenpide molempien laituripaikkojen tuottavuuden lisäämiseksi, kun ne eivät sen jälkeen enää ole rinnakkain, vaan peräkkäin. Uusi nosturi, joka asennetaan uudelle laiturille, korvaa tällä hetkellä käytössä olevat autonosturit ja uivat nosturit. Työstä tulee uuden nosturin käytön myötä tuottavampaa.
            
         
               (54)
            
            
               Saksa painottaa, että toimenpide on tarpeen siksi, että laivan varustaminen toisen vieressä vie enemmän aikaa ja on tehotonta. Sitä paitsi hanke antaisi Rolandwerftille mahdollisuuden osallistua Saksan merivoimien tarjouskilpailuihin laivankorjaus- ja -konversiotöistä.
            
         
               (55)
            
            
               Saksan mukaan Rolandwerft rakensi alun perin pienempiä syöttöaluksia, joita voitiin kiinnittää kaksi suoraan laituriin. Markkinakysyntä keskittyi kuitenkin myöhemmin yhä laajemmassa määrin leveämpiin ja pitempiin syöttöaluksiin niin, ettei laiturilla enää ollut tilaa kahdelle tällaiselle laivalle peräkkäin sijoitettuina. Sen vuoksi telakka aloitti käytännön kiinnittää laivanvarustelu- ja –korjaustöiden yhteydessä toinen laiva laituriin kiinnitetyn laivan rinnalle. Tämän vuoksi laiturin pidennys on pelkkä varustelulaitteiden mukauttaminen pitempiä aluksia varten.
            
         
               (56)
            
            
               Saksa toteaa, että Rolandwerft on aikaisemmin työskennellyt ajoittain yhdessä Peene-telakan kanssa ja varustellut sen esirakentamia laivanrunkoja. Viime aikoina Rolandwerft on kuitenkin valmistanut vain laivoja, jotka on rakennettu kokonaan sen omalla telakalla. Saksa selvittää, ettei korjaustoimintaa voi laajentaa niin kauan, kun pidetään yllä tämänhetkistä uusien laivojen rakennusvolyymia. Osa korjaustöistä tehdään kuivalla maalla. Siksi tarvitaan ulkona sijaitseva rakennuspaikka, jota kuitenkin käytetään jo uusien laivojen rakentamiseen.
            
         
               (57)
            
            
               Saksa esittää lisäksi, että uutta nosturia ei käytetä pelkästään uudella laiturilla, vaan se edistää myös lastin nostamisen optimointia alkuperäisellä laiturilla, sillä se parantaa alkuperäisen laiturinosan enimmäisnostovoimaa.
            
         
               (58)
            
            
               Saksa viittaa siihen, että järjestö tukee sen näkemystä. Saksa katsoo, että järjestön kannanotolla on painoarvoa, sillä se edustaa saksalaisen meriliikennetoiminnan, saksalaisten telakoiden sekä näiden toimittajien poliittisia ja taloudellisia etuja. Lisäksi järjestöllä on eri eturyhmittymien edustajana käytettävissään uusimmat markkinatiedot. Jos järjestö päättelee, että Rolandwerftille suunniteltu tuki ei ole haitaksi Saksan laivanrakennusteollisuudelle, komission olisi otettava tämä huomioon. Lisäksi Saksa korostaa sitä, että komissiolle ei ole esitetty mitään kielteisiä, tukea vastustavia huomautuksia.
            
         
               (59)
            
            
               Tuensaajan itsensä esittämien huomautusten osalta Saksa painottaa, että Rolandwerftin mukaan investointihanke ei johda kapasiteetin lisäykseen. Saksa vahvistaa, että se ei pidä tätä kysymystä merkityksellisenä arvioitaessa tuen soveltuvuutta yhteismarkkinoille.
            
         VI.   TUEN ARVIOINTI
   1.   EY:n perustamissopimuksen 87 artiklan 1 kohdassa tarkoitetun valtiontuen olemassaolo
   
               (60)
            
            
               EY:n perustamissopimuksen 87 artiklan mukaan jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan. Euroopan yhteisöjen tuomioistuimen ja ensimmäisen oikeusasteen tuomioistuimen oikeuskäytännön mukaan vaikutus jäsenvaltioiden väliseen kauppaan toteutuu, jos tuensaajayritys harjoittaa taloudellista toimintaa, johon sisältyy jäsenvaltioiden välistä kauppaa.
            
         
               (61)
            
            
               Tuen myöntää Niedersachsenin osavaltio ja näin ollen sen on katsottava kuuluvan valtion toimintaan. Se merkitsee Rolandwerftille etua, jota se ei olisi saanut markkinoilta. Rolandwerft rakentaa merikelpoisia aluksia. Koska niillä käydään kauppaa, toimenpide uhkaa vääristää kilpailua ja vaikuttaa jäsenvaltioiden väliseen kauppaan. Näin ollen tuki on EY:n perustamissopimuksen 87 artiklan 1 kohdassa tarkoitettua valtiontukea, ja sitä on arvioitava sen mukaisesti.
            
         2.   EY:n perustamissopimuksen 87 artiklan 2 ja 3 kohdan mukaiset poikkeukset
   
               (62)
            
            
               EY:n perustamissopimuksen 87 artiklan 2 ja 3 kohdassa määrätään poikkeuksista 1 kohdan mukaiseen yleiseen tukikieltoon.
            
         
               (63)
            
            
               Komissio on antanut laivanrakennusteollisuuden valtiontukea koskevat puitteet laivanrakennusalan tukien arvioimista varten. Puitteisiin sisältyy laivanrakennusteollisuudelle myönnettävää tukea koskevia erityismääräyksiä siltä osin kun laivanrakennusalan erityispiirteet edellyttävät erityiskohtelua. Näissä puitteissa käsitteellä laivanrakennus tarkoitetaan omalla käyttövoimalla kulkevien kauppa-alusten rakentamista yhteisössä. Laivankorjauksella tarkoitetaan omalla käyttövoimalla kulkevien kauppa-alusten korjausta tai kunnostamista yhteisön alueella. Rolandwerftin liiketoiminta kuuluu näiden määritelmien piiriin, joten kyseistä tukea on arvioitava puitteiden mukaisesti. Rolandwerft ei rakenna yhteisön kalastusaluksia. Kalastus- ja vesiviljelyalan valtiontukien tarkastelemista koskevien suuntaviivojen (5) mukaan telakoille ei voida myöntää tukia yhteisön kalastusalusten rakentamiseen.
            
         
               (64)
            
            
               Laivanrakennusteollisuuden puitteiden 26 kohdassa todetaan, että ”laivanrakennukseen, laivankorjaukseen tai laivakonversioon myönnettävän aluetuen voidaan katsoa soveltuvan yhteismarkkinoille ainoastaan, jos seuraavat edellytykset täyttyvät:.... tuki on suunnattava nykyisten telakoiden uudistamiseen tai nykyaikaistamiseen tehtäviin investointeihin, eikä se liity asianomaisen telakan tai asianomaisten telakoiden rahoitusrakenteiden uudistamiseen, ja sen tavoitteena on nykyisten laitosten tuottavuuden kehittäminen”.
            
         
               (65)
            
            
               Tuki-intensiteetti ei saa ylittää 12,5 prosenttia tai perustamissopimuksen 87 artiklan 3 kohdan c alakohdan mukaista sovellettavaa aluetuen enimmäismäärää riippuen siitä, kumpi näistä on alhaisempi. Nyt kyseessä olevassa tapauksessa on sovellettava 12,5 prosentin enimmäismäärää. Lisäksi tuki on rajoitettava alueellisiin valtiontukiin sovellettavien suuntaviivojen (6) määritelmän mukaisiin tukikelpoisiin kustannuksiin.
            
         
               (66)
            
            
               Näiden investointitoimenpiteiden tarkoituksena on rationalisoida Rolandwerftin tuotantoprosessia parantamalla laitteistoja ja kattamalla työalue, joka aikaisemmin sijaitsi ulkona. Näitä toimenpiteitä voidaan näin pitää investointeina nykyisen telakan nykyaikaistamiseen tai uudistamiseen.
            
         
               (67)
            
            
               Osa hankkeesta liittyy hallin 1 pidentämiseen sekä hallin 3 pidentämiseen luoteeseen ja kaakkoon. Komission näkemyksen mukaan nämä laivanrakennushallien pidentämiset liittyvät nykyisiin laitoksiin. Hanke ei tosiasiallisesti johda uuden laivanrakennushallin rakentamiseen. Pidentämisen tarkoituksena on ainoastaan siirtää tähän asti ulkona tehdyt laivanrakennustyöt sisätiloihin halliin.
            
         
               (68)
            
            
               Muut investoinnit halliin 3, joilla aiotaan pidentää nosturirataa ja leventää hallin ovea sekä uudenaikaistaa telapölkkyjärjestelmä, on nekin katsottava investoinneiksi nykyisiin laitoksiin. Lisäksi komissio katsoo, että nosturiradan pidentäminen laiturilla 1 ja investoinnit uudenaikaisiin hitsausautomaatteihin ovat myös investointeja nykyisiin laitoksiin. Komissio oli tätä mieltä jo päätöksessään muodollisen tutkintamenettelyn aloittamisesta.
            
         
               (69)
            
            
               Komissio lähtee siitä, että investointien tarkoituksena on parantaa nykyisten laitosten tuottavuutta. Hallien pidentäminen johtaa tuottavuuden parantumiseen, kun työt voidaan nyt tehdä säätilasta riippumatta. Hallin 3 oven leventäminen johtaa huomattavaan kustannusten laskuun, koska lohkoja ei tarvitse enää kääntää ja voidaan rakentaa syvempiä lohkoja. Sama koskee myös hallin 3 ja laiturin 1 nosturiradan pidentämistä, jonka ansiosta päästään eroon […] autonosturin käyttämisestä, hydraulisen telapölkkyjärjestelmän hankintaa, jonka jälkeen yksittäisiä lohkoja ei enää tarvitse oikaista autonostureilla, sekä hitsausautomaattien hankintaa, jonka ansiosta aikaa kuluu vähemmän ja kustannukset supistuvat verrattuna käsin suoritettavaan hitsaukseen.
            
         
               (70)
            
            
               Vaikka investointihankkeilla on selvä vaikutus tuottavuuteen, kapasiteettiin kohdistuvat vaikutukset jäävät vähäisiksi, koska hankkeiden yhteydessä ei synny uusia laitoksia ja koska kaikki kapasiteetin parannukset johtuvat nykyisten laitosten tuottavuuden kasvusta. Tuensaaja viittasi myös siihen, ettei tuottavuuden kasvu merkitse telakan kapasiteetin kasvua kompensoituna bruttovetoisuutena. Laitosten tuottavuuden kasvu sulautuu oman tuotannon lisääntymiseen, kun aikaisemmin alihankintana teetetyt työt tehdään itse. Komissio on sen vuoksi sitä mieltä, ettei kyseessä ole suhteeton kapasiteetin lisäys.
            
         
               (71)
            
            
               Komissio tekeekin sen johtopäätöksen, että johdanto-osan 22 kappaleessa esitettyjä toimenpiteitä 1–6 voidaan pitää investointeina nykyisen telakan nykyaikaistamiseen tai uudistamiseen nykyisten laitosten tuottavuuden kehittämiseksi. Näin ollen siihen liittyvät 8 360 000 euron kustannukset on katsottava tukikelpoisiksi kustannuksiksi.
            
         
               (72)
            
            
               Edellä johdanto-osan 21 kappaleessa esitetyt toimenpiteet 7 ja 8 koskevat lisälaiturin rakentamista ja uuden nosturin hankintaa. Komissio katsoo, että nämä investoinnit on luokiteltava uudistamis- tai nykyaikaistamistoimenpiteiksi kahdesta syystä. Ensinnäkin jo ennen investointihanketta Rolandwerft varusteli ja korjasi kahta laivaa samanaikaisesti kiinnittämällä toisen laivan suoraan laituriin kiinnitetyn laivan rinnalle. Tämä toimintatapa oli tehoton ja kallis. Investointien myötä Rolandwerft-telakalla voidaan kiinnittää kaksi laivaa suoraan laituriin ja molempien laivojen varustelulle saadaan näin paremmat edellytykset. Toiseksi näiden investointien kohdalla on kyse viimeisistä investoinneista osana vuonna 1999 aloitettua investointisarjaa, jonka tarkoituksena oli järjestää telakka aikaisempaa suurempien laivojen rakentamiseen sopivaksi. Telakka oli mukauttanut tuotantoaan, koska kysyntä oli siirtynyt huomattavasti pienemmistä syöttöaluksista Rolandwerftin nykyään valmistamiin syöttöaluksiin. Komissio katsoo, että tuotannon mukauttaminen markkinoiden kysyntää vastaavaksi voidaan katsoa nykyaikaistamiseksi.
            
         
               (73)
            
            
               Investointien tavoitteena on myös nostaa nykyisten laitosten tuottavuutta. Laivan varustelu alkuperäisellä laiturilla muuttuu taloudellisemmaksi, kun laivoja ei ole enää sijoitettu vierekkäin eikä laituriin kiinnitettyä laivaa tarvitsee enää ylittää. Vaikka lähtökohdaksi voidaankin ottaa se, että uuden laiturin kohdalla kyseessä ei ole pelkästään jo ennestään olemassa olleen laitoksen siirtäminen, komissio on sitä mieltä, että uuden varustelulaiturin rakentamisen tuloksena alkuperäisen laiturin tuottavuus kasvaa.
            
         
               (74)
            
            
               Myös toinen nosturi, joka asennetaan pidennetylle laiturille, johtaa alkuperäisen laiturin tuottavuuden kasvuun. Nostureiden yhteenlaskettu nostovoima on 85 tonnia, kun aikaisemmassa tilanteessa enimmäisnostovoima oli 50 tonnia. Näin ollen laiturinostureilla voidaan jatkossa nostaa kuormia, joita varten aikaisemmin tarvittiin uiva nosturi. Investointien jälkeen uivaa nosturia tarvitaan enää laivan moottorin paikalleen asettamiseen. Kaikki muut nostot voidaan hoitaa pidennetyllä laiturilla sijaitsevilla kahdella nosturilla. Toiseksi alkuperäistä nosturia käytetään usein välittömästi laiturin takana sijaitsevalla pienemmällä ulkorakennuspaikalla suoritettavissa töissä. Investointien jälkeen toista nosturia voidaan käyttää silloin, kun ensimmäistä nosturia tarvitaan tällä ulkorakennuspaikalla suoritettaviin töihin. Varustelutöitä ei näin tarvitse tällaisissa tilanteissa keskeyttää.
            
         
               (75)
            
            
               Komissio päättelee sen vuoksi, että investointien tavoitteena on nykyisten telakkalaitosten tuottavuuden lisääminen.
            
         
               (76)
            
            
               Komissio on sitä mieltä, että investoinnit eivät johda kapasiteetin suhteettomaan kasvuun.
            
         
               (77)
            
            
               Johdantona komissio toteaa, että Rolandwerftin telakalla on varusteltu kahta laivaa samanaikaisesti yli 15 vuoden ajan. Laivojen varustelu rinnakkaisilla paikoilla oli ajateltu väliaikaisratkaisuksi laituriin tehtävien investointien toteutumiseen saakka. Saksan esittämien tietojen mukaan tämän väliaikaisratkaisun näinkin pitkä käyttö johtuu erityisestä markkinatilanteesta ja telakan erityisistä olosuhteista. Telakan omistaja Hegemann-konserni oli päättänyt investoida käytettävissä olleet varat ensisijaisesti Peene-telakkaan. Peene-telakan rakenneuudistushankkeen päätyttyä vuonna 2005 ja markkinoiden elvyttyä Hegemann-konsernilla on nyt mahdollisuus saattaa Rolandwerftin nykyaikaistamishanke päätökseen. Koska telakka on viimeisten 15 vuoden aikana varustanut säännöllisesti kahta laivaa yhtä aikaa (vähäisen kysynnän jaksojen aikaisia keskeytyksiä lukuun ottamatta), komissio ei näe mitään syytä olettaa, että Rolandwerftillä olisi ennen investointeja ollut kapasiteettia vain yhden laivan varusteluun.
            
         
               (78)
            
            
               Teknisestä näkökulmasta katsottuna aikaisemmissa työvaiheissa eli laivanrakennushalleissa ja ulkorakennuspaikalla vallitsevat pullonkaulat estävät Rolandwerftiä lisäämästä uusien laivojen tuotostaan tai laivojen korjaustoimintaa. Hallit ja ulkorakennuspaikka ovat jo nyt täysin kuormitetut, mikä estää mahdollisen tuotannon lisäämisen. Korjaustoiminnan osalta Saksa selvitti, että noin 50 prosenttia kustakin korjaustoimeksiannosta on toteutettava kuivalla maalla, eli ulkorakennuspaikalla, mutta sen kapasiteetti on jo täysin käytössä uusien laivojen rakennustoiminnassa. Sen vuoksi lisäkorjaustöitä on mahdollista tehdä vain uusien laivojen rakentamisen sijasta, ei sen lisäksi. Samat perustelut koskevat myös laivakonversiota. Koska investoinnit eivät koske pullonkaulakohtia, laivanrakennuksen, -korjauksen ja -konversion kapasiteetti ei voi kasvaa. Lisäksi on korostettava sitä, että näiden tälle telakalle tyypillisten pullonkaulojen poistaminen vaatisi merkittävää panostusta, sillä tällöin koko tuotantoprosessi olisi kaksinkertaistettava.
            
         
               (79)
            
            
               Komissio tutki lisäksi sitä, johtaisiko uusi laituri telakan kapasiteetin kasvuun muualla rakennettujen laivan runkojen varustelun alalla. Myös tältä osin pullonkaula on laivanrakennushallien kohdalla. Kun Rolandwerftin rakentamat uudet laivat esivarustellaan telakan laivanrakennushalleissa, muualla valmistetut laivan rungot ovat useimmiten tyhjiä ja niissä on tehtävä laajoja varustelutöitä. Näiden runkojen varustelussa tarvittaisiin laiturilla teknisiä laitteita, joita yleensä tarvitaan myös halleissa uusien laivojen rakentamiseen. Laivanrakennushallien ja niihin kuuluvien laitteiden ollessa täyskuormitettuja laitteita ei voida käyttää samaan aikaan laivan runkojen varustamiseen. Näin ollen Rolandwerftin ei ole mahdollista laajentaa toimintaansa muualla rakennettujen runkojen varustamisen alalla ja pitää samaan aikaan uusien laivojen rakentamista ja korjaustoimintaa tämänhetkisellä korkealla tasolla.
            
         
               (80)
            
            
               Saksa on tämän lisäksi ilmoittanut, että laivan runkojen varustamista ei tällä hetkellä tehdä eikä tällaista toimintaa ole suunnitteilla. Voimakkaan kysynnän vuosina tällainen toiminta on hyvin epätodennäköistä, sillä mahdollisilla runkojen toimittajilla on tilauksia vuosiksi eteenpäin eikä Rolandwerft sen vuoksi voi hankkia esivalmistettuja runkoja markkinoilta tarpeeksi korkealaatuisina. Rolandwerftin viime vuosien tosiasiallinen liiketoiminta vahvistaa tämän tiedon, sillä telakalla ei ole varusteltu ylimääräisiä muualla esivalmistettuja laivan runkoja, vaikka se teoriassa olisikin ollut mahdollista rinnakkaisella laituripaikalla. Lisäksi Saksa on esittänyt, että markkinoiden mahdollisesti taantuessa, jolloin toimittajilla olisi jälleen kapasiteettia ja markkinoilla sen myötä saatavilla laivan runkoja, voitaisiin olettaa, että myös Rolandwerftin tilauskanta supistuisi. Tällaisessa tilanteessa Rolandwerft käyttäisi omaa kapasiteettiaan taloudellisuussyistä ennemminkin omien runkojen rakentamiseen kuin esivalmistettujen runkojen varustelemiseen. Vaikka telakka varustelisikin esivalmistettuja runkoja, tätä toimintaa ei harjoitettaisi uusien laivojen rakentamisen lisäksi vaan sen sijasta.
            
         
               (81)
            
            
               Komissio toteaa, että vaikka investoinnit johtaisivat oletettuun vähäiseen kapasiteetin kasvuun muualla valmistettujen laivan runkojen varustamisen alalla, tämä kapasiteetinlisäys olisi esitetyistä teknisistä syistä johtuen joka tapauksessa minimaalista. Koska saavutettu tuotannonlisäys, joka aiheutuu pääasiassa nosturien vuokraustarpeen päättymisestä koituvista kustannussäästöistä, olisi merkittävä, vähäistä kapasiteetinlisäystä laivan runkojen satunnaisen varustelun vuoksi ei voida pitää suhteettomana.
            
         
               (82)
            
            
               Komissio toteaa lisäksi, että vahvistaakseen lausuntoaan siitä, että se ei pyri kasvattamaan kapasiteettiaan, Rolandwerft on tarjoutunut sitoutumaan siihen, että se ei laajenna uuden laiturin käyttöä viiteen vuoteen. Tämän Saksan esittämän vapaaehtoisen sitoumuksen mukaan telakka rajoittaa uusien laivojen rakentamiseen, esivalmistettujen runkojen varusteluun sekä laivankorjaukseen ja laivakonversioon liittyvät toimintansa uudella laiturilla […] vuodessa viiden vuoden ajan uuteen laituriin tehtyjen investointien päättymisen jälkeen. Uuden laiturin käyttö vain […] ajan vastaa telakan toimintasuunnitelmia seuraaviksi vuosiksi sellaisina kuin ne on esitetty komissiolle. Tämän lisäksi Rolandwerft on sitoutunut siihen, ettei se saman ajanjakson kuluessa rakenna kahta laivaa rinnakkain. Komissio toteaa, ettei näitä sitoumuksia voida pitää todisteena siitä, etteivät investoinnit johda kapasiteetin lisäykseen. Se katsoo sitoumusten olevan kuitenkin lisätodiste siitä, että tuensaajan esittämät tekniset, käytännölliset ja taloudelliset syyt ovat perusteltuja ja että investointien tavoitteena ei ole kapasiteetin lisääminen vaan tuottavuuden parantaminen.
            
         
               (83)
            
            
               Sen vuoksi komissio katsoo, että investoinneissa uuteen laituriin ja uuden nosturin hankintaan on kyse nykyisen telakan uudistamisesta tai nykyaikaistamisesta, jonka tavoitteena on nykyisten laitosten tuottavuuden lisääminen. Investointi ei johda suhteettomaan kapasiteetin lisäykseen. Komissio katsoo sen vuoksi, että uuden laiturin rakentaminen ja uuden nosturin hankinta ovat puitteisiin sisältyvien alueellisen investointituen edellytysten mukaisia. Sen vuoksi 4 640 000 euron investoinnit ovat tukikelpoisia.
            
         VII.   PÄÄTELMÄT
   
               (84)
            
            
               Komissio päättelee, että Rolandwerftille suunniteltu aluetuki, jonka suuruus on 12 prosenttia 13 000 000 eurosta eli 1 560 000 euroa, on puitteisiin sisältyvien aluetuen edellytysten mukainen. Suunniteltu tuki täyttää sen vuoksi kaikki yhteismarkkinoille soveltumisen edellytykset,
            
         ON TEHNYT TÄMÄN PÄÄTÖKSEN:
   1 artikla
   Valtiontuki, jonka Saksa aikoo myöntää Rolandwerft-telakalle ja joka on suuruudeltaan 12 prosenttia 13 000 000 eurosta eli 1 560 000 euroa, soveltuu yhteismarkkinoille EY:n perustamissopimuksen 87 artiklan 3 kohdan c alakohdan nojalla.
   2 artikla
   Tämä päätös on osoitettu Saksan liittotasavallalle.
   
      Tehty Brysselissä 20 päivänä joulukuuta 2006.
      
         
            Komission puolesta
         
         Neelie KROES
         
         
            Komission jäsen
         
      
   
   
      (1)  EUVL C 317, 30.12.2003, s. 11.
   
      (2)  EUVL L 124, 20.5.2003, s. 36.
   
      (3)  Liikesalaisuus.
   
      (4)  Alueellisen talousrakenteen parantamiseksi suunnattu osavaltioiden ja liittovaltion yhteinen tehtävä – 34. puiteohjelma (asia N:o N641/2002, komission päätös 2 päivänä huhtikuuta 2003).
   
      (5)  EUVL C 229, 14.9.2004, s. 5.
   
      (6)  EYVL C 74, 10.3.1998, s. 9.